Roudiens vir konstabel wat doodgeskiet is | Netwerk24
Roudiens vir konstabel wat doodgeskiet is
Deur Cara-Lee Dorfling 23 Januarie 2019 17:30
’n Amptelike roudiens sal Saterdag gehou word vir die lid van die blitspatrollie wat Maandag in Port Elizabeth doodgeskiet is.
Konst. Dwane Kemp en sy vrou, Candice. Foto: Facebook
Konst. Dwane Kemp (31) is Maandag aan diens twee keer in sy maag en een keer in sy hand geskiet toe hy en ’n kollega op ’n rooftog by die Le-Bon-bakkery in Sentraal gereageer het.
’n Werknemer van die bakkery in Rosestraat het inderhaas die paniekknoppie gedruk toe vyf gewapende rowers die oggend by die deure inbars.
Vier rowers is binne die bakkery doodgeskiet.
Kemp is ook raakgeskiet en het Maandagmiddag aan sy wonde beswyk.
Na beweer word het een van die rowers daarin geslaag om die polisie te ontglip.
Die Valke het intussen die soektog na die vyfde rower oorgeneem.
Kapt. Anelisa Feni, Valke-woordvoerder, wou nie bekend maak of hul beamptes moontlik na meer as een verdagte soek nie.
Sy wou ook nie sê of die rowers wat doodgeskiet is al geïdentifiseer is nie.
“Die saak is steeds in ’n sensitiewe stadium en ons kan nie nou inligting bekend maak nie,” sê Feni.
'n Gedenkdiens sal Vrydag om 11:00 vir Kemp by die Moedergemeente in Noord-einde gehou word.
Die amptelike roudiens sal Saterdag om 11:00 in die PE Hoogland-gemeente se kerk in Charlo gehou word.
Meer oor: Konst. Dwane Kemp | Port Elizabeth | Roudiens | Konstabel | Doodgeskiet
Konstabel dood ná skietery in bakkery